Politiadvokat drev restaurant på si - fikk sparken

Etter at permisjonen var slutt, møtte ikke politiadvokaten på jobb. Et halvt år senere fikk han sparken.

Mens Jørn Elisenberg var politiadvokat åpnet han uteservering med alkohol i Torshovparken uten at Oslo politidistrikt hadde godkjent dette. Arkivfoto fra 2011. Jørgen Svarstad

Lene Li Dragland Per Annar Holm

25. nov. 2015 14:45 Sist oppdatert 26. november 2015

Nå har en enstemmig Oslo tingrett slått fast at oppsigelsen var lovlig.

— Jeg godtar definitivt ikke dommen og kommer til å anke, sier Jørn Elisenberg til Aftenposten.

54-åringen krevde 17 millioner kroner i erstatning og oppreisning for et ødelagt liv, men er nå i stedet dømt til å betale Statens saksomkostninger med 120.000 kroner.

Satset friskt

Det hele startet da politiadvokaten vinteren 2011 lot seg intervjue av Aftenposten om sin omfattende forretnings- og restaurantvirksomhet.

«Noen sjanser må man ta her i livet. Jeg har putret rundt i politibil og sittet på et politikontor i hele mitt arbeidsliv. Det er på tide å prøve noe annet også», sa Elisenberg i intervjuet om sitt nye liv.

Fire måneder etter at saken sto på trykk ba politidistriktet om en forklaring på hvorfor han ikke hadde innhentet tillatelse til å ta på seg en rekke bierverv, men politiadvokaten svarte ikke innen fristene.

Det eneste politidistriktet hadde godkjent var en bijobb som vaktmester i en bygård på Frogner.

Forretningsvirksomhet

I løpet av kort tid etablerte politiadvokaten uteservering i Oslo og to restauranter i Halden. Så kjøpte han en butikk i Sverige pluss en norsk tollstasjon for utleie.

Tilfluktsrommet tilhørende Fagerborg kirke ble leid ut til parkeringsplasser, og seks leiligheter i Oslo ble fylt opp med åtte-femten leietagere i hver.

Resultatet ble bråk, forsøpling og narkotikakriminalitet.

Politiadvokaten fikk også kritikk for å bruke jobbmailen i privat forretningsdrift.

Ville tilbake

Til slutt mistet Oslo politidistrikt tålmodigheten og truet med oppsigelse. Da søkte juristen om å få politijobben tilbake, men han nektet samtidig å slutte med biervervene politidistriktet i flere år hadde pålagt ham å avvikle.

Mens arbeidsgiver gjentatte ganger påla ham å møte på jobb, hevder 54-åringen ifølge mandagens dom at han «flere ganger sto og ristet i gitteret uten å komme inn».

Til slutt fikk han sparken fordi han hadde uteblitt fra jobben i mer enn et halvt år uten gyldig grunn.

Staten frikjent

I høst gikk den tidligere politiadvokaten til sak mot staten ved Justis- og beredskapsdepartementet. Hans forretningsvirksomhet var gått over styr, og han krevde erstatning for dette med ni millioner kroner.

I tillegg ble det plusset på kravet åtte millioner kroner i oppreisning for tort og svie - «prisen for et ødelagt liv er verdt noen tusen kr. pr. dag», mente mannen, men i retten tapte han så det suste.

Om han hadde vunnet saken, ville han ha 300.000 kroner for selv å ha prosedert sin egen sak i tillegg til de 17 millionene i erstatning og oppreisning. I stedet må han nå betale drøyt 120.000 kroner for å dekke statens saksomkostninger, heter det i den enstemmige dommen.

— Dette er en personalsak og blir derfor ikke kommentert av oss, sier pressesjef Unni Grøndal ved Oslo politidistrikt.